Line Kloster

**Line Kloster** (født 1990) er en norsk friidrettsutøver som konkurrerer i sprintløp. Hun representerer Sportsklubben Vidar fra Oslo. I 2022 satte hun norsk rekord på 400 meter hekk med tiden 53,91.

## Idrettskarriere
### 2008–2010
Kloster kom på fjerdeplass på 400 meter under NM i friidrett 2008. I 2009 fikk hun bronse på 400 meter under NM i friidrett innendørs, og under NM i friidrett 2009 kom hun på fjerdeplass på 400 meter hekk og sjetteplass på 400 meter. Hun ble nummer to på 400 meter under NM i friidrett innendørs 2010, bak Benedicte Hauge. Under Bislett Games deltok hun i den nasjonale konkurransen, og kom der på sjetteplass på 400 meter, og hun kom på fjerdeplass på 400 meter under NM i friidrett 2010, der hun også fikk gull på 1000 meter stafett. Hun deltok i Nordisk-baltisk U23-mesterskap i friidrett 2010, og fikk der tre medaljer; hun kom på tredjeplass på 400 meter, og hun deltok på begge stafettene, der Norge fikk sølv på 4 × 400 meter og bronse på 4 × 100 meter stafett.

### 2011–2012
Hun fikk sølv på 400 meter og gull på 4 × 200 meter stafett under NM i friidrett innendørs 2011. Hun vant 400 meter i den nasjonale konkurransen under Bislett Games 2011, med ny personlig rekord på 53,38 sekunder, og hun representerte Norge under Lag-EM i friidrett 2011 (1. divisjon), der hun kom på sjuendeplass på 400 meter, og Norge kom på femteplass på 4 × 400 meter stafett. Hun satte personlig rekord på 200 meter under Lillestrøm Games i juli, med 24,14 sekunder. Under U23-EM i friidrett 2011 kom Kloster på sjuendeplass på 400 meter, og hun ble nummer to på 400 meter og nummer fire på 200 meter under NM i friidrett 2011. 

Under NM i friidrett innendørs 2012 vant hun 200 meter og 400 meter. I mai deltok hun i NM i stafetter 2012, og fikk der gull på 4 × 100 meter stafett. Hun vant 400 meter i den nasjonale konkurransen under Bislett Games 2012, og hun deltok på det norske stafettlaget på 4 × 400 meter under EM i friidrett 2012, som ble slått ut i forsøksheatet. Nordisk-baltisk U23-mesterskap i friidrett 2012 ble arrangert på Jessheim, og Kloster vant der 200 meter. Hun ble norsk U23-mester på 200 meter i juli, og under NM i friidrett 2012 vant hun 200 meter, 400&nbsp;meter og 1000&nbsp;meter stafett. Under World Challenge-stevnet i Zagreb i september kom hun på femteplass på 400 meter og sjuendeplass på 200 meter. 

### 2013
Kloster hadde en sterk innendørssesong der hun forbedret den norske rekorden over 400&nbsp;m i flere omganger. Hun sesongåpnet med personlig rekord på 400 meter under Wien Indoor Classic, med 53,38 sekunder, før hun fikk gull på 400 meter og 4 × 200 meter stafett under NM i friidrett innendørs 2013. Hun deltok i Nordenkampen 2013, og kom der på tredjeplass på 400 meter, og hun deltok på Norges lag som vant 4 × 200 meter stafett. Under EM i friidrett innendørs 2013 kvalifiserte hun seg til semifinale med personlig og norsk rekord innendørs på 53,15 sekunder. I semifinalen forbedret hun rekorden med ytterligere 37 hundredeler. Med 52,78 sekunder ble hun nummer fire i sitt semifinaleheat, der de tre beste gikk videre til finalen.

I utendørssesongen satte Kloster personlig rekord på 400&nbsp;m under Bislett Games, også her på 52,78 sekunder.. Norge deltok i Superligaen under Lag-EM i friidrett 2013, og Kloster kom der på tiendeplass på 400 meter. Under NM i friidrett 2013 ble hun Norgesmester på både 200 og 400&nbsp;meter.

### 2014
Kloster konkurrerte ikke i innendørssesongen 2014, med unntak av at hun hoppet stille lengde under et kretsstevne, der hun hoppet 2,24 meter. Hun deltok i Diamond League-stevnet Bislett Games 2014, og kom der på åttendeplass på 400 meter. Hun deltok på Norges stafettlag på 4 × 400 meter under Lag-EM i friidrett 2014 (1. divisjon), og Norge løp der inn til tredjeplass. Hun vant 400 meter under Audun Boysen Memorial. Hun ble tatt ut til å løpe både 400&nbsp;m og 4x400&nbsp;m stafett for Norge under EM i friidrett 2014. Der ble hun slått ut i forsøksheatet på 400 meter, med tiden 54,27, og Norge nådde heller ikke finalen på 4 x 400 meter hekk. NM i friidrett 2014 endte med sølv på 400&nbsp;meter og en fjerdeplass på 200 meter.

### 2015
Hun fikk tredje beste tid på 400 meter under Wien Indoor Classic i januar, og under NM i friidrett innendørs 2015 fikk hun gull på 60 meter hekk, sølv på 200 meter og gull på 4 × 200 meter stafett. I februar deltok hun i Nordisk mesterskap i friidrett innendørs 2015, som var en del av Nordenkampen, og hun kom der på andreplass på 400 meter, kun slått av Sara Slott Petersen fra Danmark. Norge vant her 4 × 200 meter stafett. I april deltok hun i EM i friidrett innendørs 2015, men ble slått ut i forsøksheatet på 400 meter der. Hun konkurrerte ikke noe i utendørssesongen 2015, med unntak av et stevne i USA i april.

### 2016
Etter et stressbrudd i ankelen april 2015, var Kloster endelig konkurranseklar til utendørssesongen 2016 etter en lang opptreningsperiode. Hennes første stevne var Norwegian Grand Prix-stevnet på Hamar 18. mai, der hun løp 200 meter på 24,25. Hun kom på åttendeplass på 400 meter under Bislett Games, som var et av Diamond League-stevnene, og under EM i friidrett 2016 løp hun ankeretappen på stafettlaget som satte ny norsk rekord på 4x400&nbsp;m med tiden 3.31,73, en forbedring av den 25 år gamle rekorden satt i VM i Tokyo med ett sekund og tre hundredeler.

Kloster ble belønnet med kongepokalen for sine prestasjoner i NM i friidrett 2016. Hun vant gull på 400&nbsp;meter (53,02 sek), sølv på 100&nbsp;meter hekk (13,54 sek) rett bak Isabelle Pedersen og gull på 1000&nbsp;meter stafett.

### 2017
Hun deltok i Florø Indoor Games i januar, og ble der nummer tre på 60 meter og 60 meter hekk. Under NM i friidrett innendørs 2017 fikk hun to sølvmedaljer, hun kom på andreplass på 400 meter og på 60 meter hekk.

Utendørs vant hun 400 meter i den nasjonale konkurransen under Bislett Games, og hun kom på sjetteplass på 400 meter under Lag-EM i friidrett 2017, der Norge deltok i 1. divisjon. Hun vant 400 meter hekk i seniorklassen under Världsungdomsspelen 2017. Kloster skiftet hovedfokus fra 400&nbsp;meter til 400&nbsp;meter hekk denne sesongen. Under sommerstevnet på Bislett 19. juli senket hun sin personlige rekord fra 58,18 sekunder til 56,39 sekunder. Dette var kun 29 hundredeler unna kvalifiseringskravet for VM i friidrett 2017. Fristen for å klare kravet nærmet seg, og Kloster fikk en siste sjanse i LEAP Loughborough, der hun senket sin personlige rekord ytterligere til 56,18 sek, kun åtte hundredeler bak kravet. Hun greide dermed ikke VM-kravet. 

Under NM i friidrett 2017 ble hun norgesmester på 100&nbsp;meter hekk, og tok sølv på 400&nbsp;meter og 400&nbsp;meter hekk.

### 2018
Hun ble norsk mester på 400 meter innendørs i februar. 2018 ble første sesongen siden 2013 der sesongoppkjøringen var optimal. Dette resulterte i en fantastisk sesong, med flere bestenoteringer. Under Romerikslekene 27. mai løp Kloster inn til ny norsk rekord på 300&nbsp;m hekk, med tiden 38,97 sekunder. Deretter fulgte hun opp med å sette norsk bestenotering på 300&nbsp;meter under Askerlekene 9. juni, med tiden 37,96 sekunder. Den 1. juli senket Kloster sin personlige rekord på 400&nbsp;meter hekk til 55,49 sekunder i Sveits, kun 23 hundredeler bak Amalie Iuels norske rekord. Uken etter deltok hun på et nytt stevne i Sveits, og satt ny norsk rekord på 200&nbsp;meter med tiden 23,21 sekunder. Under KBC Night of Athletics kom hun på andreplass på 400 meter hekk.

Med sin gode tid på 400&nbsp;meter hekk denne sesongen, var Kloster direkte kvalifisert til semifinalen under EM i friidrett 2018. Med et løp på 55,78 sekunder var hun et halvt sekund unna å nå finalen. Hun fikk tiende beste tid i semifinalene samlet.

NM i friidrett 2018 endte med gull på 200&nbsp;meter og 400&nbsp;meter hekk, og hun fikk sølv på 400 meter under Trond Mohn Games.

### 2019
Under NM i friidrett innendørs 2019 vant hun 800 meter, med ny personlig rekord på 2:13,10. Dette var hennes første NM-gull på denne distansen, men hennes tolvte individuelle NM-gull totalt. På 60 meter kom hun på fjerdeplass. 

Hun deltok kun på 100 meter hekk under NM i friidrett 2019, men ble der diskvalifisert. Hun deltok i Lag-EM i friidrett 2019, der Norge deltok i 1. divisjon, og Norge vant der 4 × 400 meter stafett.

### 2020
Hun ble nummer to på 400 meter under NM i friidrett innendørs 2020, bak Amalie Iuel. Hun deltok i Nordisk mesterskap i friidrett innendørs 2020, og fikk også der sølv på 400 meter, bak Amalie Iuel. Utendørs vant hun 150 meter under Koronasprinten 2020, og hun vant 200 meter hekk under Impossible Games. Under NM i friidrett 2020 fikk hun sølv på 200 meter.

### 2021
Kloster representerte Norge under Sommer-OL 2020, som ble arrangert i 2021, men ble slått ut i forsøksheatet på 400 meter hekk der. Hun kom på tredjeplass på 400 meter under NM i friidrett 2021, og hun kom på tredjeplass på 300 meter under Trond Mohn Games.

### 2022
Hun satte to nye personlige rekorder i mai 2022; den 25. mai løp hun 400 meter på 51,93 i stevnet Meeting Iberoamericano i Huelva, og tre dager senere løp hun 400 meter hekk på 54,99 i IFAM-stevnet i Oordegem i Belgia. Under Bislett Games løp hun på Norges lag som satte norsk rekord på 4 × 400 meter stafett med tiden 3.28,58. 

Hun deltok i NM i friidrett 2022, og vant der 100 meter og 200 meter. Under Resisprint International i sveitsiske La Chaux-de-Fonds satte Line Kloster ny Norgesrekord på 400 hekk med tiden 53,91. Hun deltok i EM i friidrett 2022, men ble der slått ut i semifinalen på 400 meter hekk, og hun deltok på Norges stafettlag på 4 × 400 meter, men disse nådde ikke finalen. I september satte hun norsk rekord på 200 meter da hun vant Memorial Borisa Hanžekovića i Kroatia på tiden 23,03 sekunder.

### 2023
Sammen med Laura Koubova Tangen, Elea Jørstad Bock og Ingrid Pernille Rismark satte hun norsk klubbrekord på 1000 meter stafett med 2.06,16.

## Medaljer i norske mesterskap

## Referanser




## Eksterne lenker
*